
Жеке сот орындаушыларының лицензиядан айыру мәселелерін қарау жөніндегі комиссия туралы Ереже

1-тарау. Жалпы ережелер

1. Осы Комиссия туралы ереже (бұдан әрі – Ереже) Қазақстан Республикасының «Атқарушылық іс жүргізу және сот орындаушыларының мәртебесі туралы» Заңының (бұдан әрі – Заң) 167-бабының 8) тармақшасына сәйкес әзірленді.
2. Комиссияның (бұдан әрі – Комиссия) негізгі міндеттері:
1) жеке сот орындаушысының лицензиядан айыру туралы енгізілген ұсыныстарды қарау;
2) жеке сот орындаушысының лицензиядан айыру туралы оң немесе теріс шешім қабылдау.

2-тарау. Жеке сот орындаушыларының лицензиядан айыру мәселелерін қарау жөніндегі комиссияның құрамы
 
3. Комиссия құрамына жеті мүше кіреді:
1) Қазақстан Республикасы Әділет министрлігінің Мәжбүрлеп орындату комитетінің (бұдан әрі – Комитет) үш қызметкері;
2) Жеке сот орындаушыларының Республикалық палатасының үш өкілі, олардың бірі Жеке сот орындаушыларының Республикалық палатасының Оқу орталығының басшысы болып табылады;
3) Қазақстан Республикасы Әділет министрлігі жанындағы Қоғамдық кеңестің өкілі.
4. Комиссияны оның мүшелерінің арасынан Комиссия ашық дауыс беру арқылы сайлайтын Төраға басқарады.
5. Комиссия отырысы оның жеті мүшесінің кемінде бесеуі қатысқан кезде заңды болып табылады.
Комиссия мүшелерінің дауыстары тең бөлінген жағдайда, Комиссия төрағасының дауысы шешуші болып табылады.
Комиссия хатшысы Комитеттің қызметкері болып табылады.
6. Комиссия құрамынан мүшелердің бірі шыққан жағдайда, жаңа мүше ол шыққан күннен бастап бір айдан кешіктірілмей Комиссия құрамына енгізіледі.

3-тарау. Комиссияның өкілеттіктері және жұмыс тәртібі

7. Комиссия Төрағасы:
1) Комиссия отырысын шақырады;
2) Комиссияның қызметіне жалпы басшылықты жүзеге асырады;
3) Комиссия отырыстарына төрағалық етеді.
8. Комиссия мүшелері:
1) ұсынылған материалдармен танысады;
2) жеке сот орындаушысының лицензиядан айыру туралы ұсынысты мәні бойынша қарайды және Заң нормаларына сәйкес жеке сот орындаушысы жасаған құқық бұзушылықтардың болуына тексеру жүргізеді;
3) қарау нәтижелері бойынша жеке сот орындаушысының лицензиядан айыру туралы ұсынымды қанағаттандыру немесе оны қанағаттандырудан бас тарту туралы шешімді ашық дауыс беру арқылы шығарады.
9. Комиссия хатшысы:
1) Комиссия отырысының күн тәртібін қалыптастырады;
2) Комиссия мүшелерін отырыстың өткізілетін күні туралы хабардар етеді;
3) қажетті құжаттар мен материалдардың дайындалуын қамтамасыз етеді, Комиссия отырысының хаттамасын жүргізеді және оны өткізгеннен кейін Комиссия отырысының шешімін ресімдейді.
10. Комиссия мүшесі атқарушылық іс жүргізудің нәтижесіне жеке, тікелей немесе жанама түрде мүдделі болған не өздерінің бейтараптығына күмән келтіретін өзге де мән-жайлар, атап айтқанда, лицензиядан айыру мәселесі қаралатын жеке сот орындаушысымен туыстық қатынастары болған жағдайда, отырысқа қатыспайды және одан шеттетілуге жатады.
11. Осы Ереженің 10-тармағында көрсетілген мән-жайлар болған кезде Комиссия мүшесі өздігінен бас тарту туралы мәлімдейді.
Өздігінен бас тарту туралы мәлімделмеген жағдайда, шеттету отырысқа қатысатын Комиссия мүшелерімен жүргізіледі.
12. Өздігінен бас тарту және шеттету туралы Комиссия отырысына дейін де, отырыс барысында да мәлімделуі мүмкін.
13. Комиссия мүшесінің өздігінен бас тартуы (шеттетілуі) туралы шешімді Комиссия қабылдайды және Комиссия мүшесінің қатысуымен жария етеді.
14. Жеке сот орындаушысы Комиссияда тыңдалу барысында жаңа уәждер келтірген жағдайда, оларды қарау үшін Комиссия қайта шақырылады.
15. Отырыстың қорытындысы бойынша төраға мен Комиссия мүшелері тиісті шешімді дауыстардың көпшілік санымен қабылдайды, ол хаттамамен ресімделеді және оған Төраға, Комиссия және хатшы қол қояды.

